Haraldur Þórðarson , forstjóri Fossa markaða , afhenti Guðrúnu Ragnars , barnahjúkrunarfræðingi og deildarstjóra Rjóðursins , 11.071.795 krónur í dag , sem er afrakstur Takk dagsins 28. nóvember síðastliðinn . Greint er frá þessu í fréttatilkynningu . „ Okkur hefur lengi dreymt um að geta gert betur við ungt fólk sem hefur dvalið í Rjóðrinu . Styrkurinn sem Fossar markaðir afhenda okkur í dag , og er afrakstur Takk dagsins í síðustu viku , verður til þess að við getum tekið það verkefni lengra og litið á þetta sem nokkurs konar stofnframlag . Vonandi mætum við svo góðum kröftum annars staðar í þjóðfélaginu sem aðstoðar okkur að vinna þetta enn lengra , " er haft eftir Guðrúnu Ragnars í tilkynningunni . Haraldur sagði að dagurinn hefði heppnast einstaklega vel . Mikilvægast væri hve allir tækju þessu framtaki vel og væru viljugir að taka þátt í deginum með þeim . Þetta væri samstarfsverkefni Fossa og viðskiptavina þeirra ásamt samstarfsaðilum . „ Þegar við kynntum okkur starfsemi Rjóðursins var ljóst að gríðarlega öflugt starf er unnið þar sem snýr að þörfum barna og fjölskyldna þeirra . Við vorum ákveðin í að tileinka daginn Rjóðrinu en fundum einnig vilja stjórnenda til að gera enn betur við eldri börn og ungmenni . Þörfin fyrir hjúkrun , endurhæfingu og afþreyingu ungmenna er enn til staðar þótt þau eldist og eigi ekki lengur rétt á þjónustu frá Rjóðrinu . Það eru erfið tímamót fyrir þessa einstaklinga og aðstandendur þeirra . Við vonum að framlag okkar í ár verði hvatning til þess að efla þjónustu Rjóðursins með því að opna nýja stuðningsdeild sem mætir betur þörfum eldri barna og ungmenna , " segir Haraldur í tilkynningunni . Takk dagurinn haldinn í fimmta sinn Takk dagur Fossa markaða var haldinn í fimmta sinn í ár . Allar þóknanatekjur vegna viðskipta dagsins renna þá til góðs málefnis . Auk Fossa markaða taka Kauphöllin , Nasdaq Iceland og uppgjörsfyrirtækið T plús þátt í deginum með því að fella niður öll gjöld af viðskiptum Fossa , sem í staðinn renna til söfnunarinnar . Auglýsingastofan Tvist gaf vinnu sína sem tengdist þessum degi og skartgripahönnuðurinn Hildur Hafstein hannaði armbönd til styrktar átakinu . Guðrún segir að svona stuðningur skipti gríðarlega miklu máli þótt Rjóðrið sé hluti af Landspítalanum . Í Rjóðrið koma börn sem þurfi sólarhringsumönnun og þörfum yngri barna er vel sinnt . Þar sem hópurinn er á ólíkum aldri eru þarfirnar mismunandi eins og hjá heilbrigðum börnum . „ Þegar börnin verða 18 ára koma ákveðin kaflaskil þegar þau þurfa að fara frá okkur , helst á 18. ári . Þarfir þessara barna , bæði heilbrigðisþjónusta og félagsleg þjónusta , breytist ekki á þessum tímamótum og það hefur oft verið erfitt að geta ekki stutt lengur við bakið á fjölskyldunum . Sem betur fer hafa góðgerðarsamtök , félög og fyrirtæki stutt vel við bakið á okkur í þessi fimmtán ár frá því að Rjóðrið hóf starfsemi . Ég hef trú á því að með framlagi þeirra sem komu að Takk deginum munum við geta brúað bil þessa hóps út í lífið betur , " segir Guðrún .